Šis raksts ir par apdrošināšanas sabiedrību. Par citām jēdziena **Balta** nozīmēm skatīt nozīmju atdalīšanas lapu.

**Apdrošināšanas akciju sabiedrība BALTA** (**AAS BALTA**) ir Latvijā reģistrēts uzņēmums, kas nodarbojas ar nedzīvības apdrošināšanu. Kopš 2014. gada tā pieder Polijas apdrošināšanas grupai *Powszechny Zakład Ubezpieczeń* (*PZU*). BALTA dibināta 1992. gadā.

Apdrošināšanas sabiedrības galvenais birojs atrodas Rīgā. Uzņēmumam ir 53 filiāles visā Latvijā.

Vēsture
-------

*BALTA* logotips līdz 2015. gadam
### Dibināšana

Apdrošināšanas akciju sabiedrību *BALTA* dibināta 1992. gada 28. janvārī četri akcionāri:

* *A/S Codan*, Dānijas lielākā apdrošināšanas sabiedrība;
* "Latva" (vēlāk "Balta Dzīvība", "SEB Dzīvība"), Latvijas valstij piederoša apdrošināšanas sabiedrība, kas mantoja visas padomju *Gosstrah* Latvijas nodaļas saistības un pārņēma apdrošināšanas portfeli;
* Rīgas pilsētas izpildkomiteja;
* AS "Rīgas komercbanka" (tagad *Luminor Bank AS* Latvijas filiāle).

Akciju sabiedrības BALTA pirmais prezidents bija bijušais komjaunatnes sekretārs Ivars Priedītis.
Pirmo BALTA apdrošināšanas polisi saņēma Polijas sūtniecība Latvijā 1992. gada 17. martā.

### Attīstība

1993. gadā Latvijā tika pieņemts apdrošināšanas likums, aizliedzot vienai sabiedrībai nodarboties ar dzīvības un risku (nedzīvības) apdrošināšanu vienlaikus. Tādējādi BALTA akcionārs "Latva" bija jāsadala divos uzņēmumos, bet tā ļoti slikto apdrošināšanas rezultātu dēļ tika nolemts nedzīvības portfeli nodot meitas uzņēmumam BALTA, *LATVA* turpinot darboties dzīvības apdrošināšanas jomā.
1994. gada 1. aprīlī *BALTA* pārņēma Valsts apdrošināšanas sabiedrības "Latva" riska apdrošināšanas līgumus.
1994. gadā BALTA kļuva par Latvijā lielāko apdrošināšanas sabiedrību pēc saņemto prēmiju apjoma.

1996. gadā par uzņēmuma nozīmīgu akcionāru kļuva ASV investīciju fonds *New Century Holding*.
1997. gadā AAS BALTA sāka akciju kotēšanu Rīgas Fondu biržā. LATVA privatizācijas izsolē BALTA iegādājās 38,5 % LATVA akciju.
1998. gada 16. decembrī BALTA nopirka 50 % Lietuvas apdrošinātāja *Baltic Polis* 49 % akciju; otru daļu iegādājās *PAREX* apdrošināšanas akciju sabiedrība (50 %) un AS "Bastions ZS" (1 %).
1999. gadā uzņēmums ieguva 95 % LATVA un 90,4 % AAS "Rīgas Apdrošināšanas Sabiedrība" akciju. Tika iegādāts 98 % AAS "Saules Laiks" akciju. *BALTA* kļuva par Latvijas apdrošināšanas tirgus līderi ar 25 % nedzīvības un 15 % dzīvības apdrošināšanas tirgus.

1999. gada beigās un 2000. gada sākumā notika sarunas ar Somijas apdrošināšanas grupu *Sampo* par tai piederošo BALTA akciju kapitāla daļas palielināšanu no 14,8 % līdz 72,4 %. 2000. gada 7. jūnijā *Sampo* paziņoja, ka nav panākta vienošanās ar BALTA akcionāriem.
2000. gada sākumā BALTA pārdeva tai piederošās Lietuvas *Baltic Polis* akcijas uzņēmumam *AAS Parekss Apdrošināšanas Kompānija*.

2001. gada sākumā 73,5 % BALTA akciju iegādājās Dānijas apdrošināšanas sabiedrība *Codan*, kas piederēja lielākajai Apvienotās Karalistes apdrošinātāju grupai *Royal & Sun Alliance* (tagad *RSA Insurance Group*). Vēl *Codan* no mazajiem akcionāriem atpirka akcijas un ieguva 99,33 % uzņēmuma kapitāldaļu. Eiropas Rekonstrukcijas un Attīstības banka (ERAB) un Dānijas investīciju fonds Centrālajai un Austrumeiropai (*IO Fonds*) no *Codan* iegādājas katrs 24 % BALTA akciju.

2011. gadā *RSA Insurance* pārņēma 99,9 % BALTA akciju no *Codan*.
2014. gada 17. aprīlī *RSA Insurance Group* paziņoja par grupai piederošo Baltijas reģiona (tai skaitā BALTA) un Polijas apdrošināšanas uzņēmumu akciju pārdošanu Polijas apdrošināšanas grupai *PZU*.
2015. gada 20. februārī tika mainīta uzņēmuma vizuālā identitāte, BALTA logotipu pietuvinot mātesuzņēmuma logo.

BALTA ir Latvijas Universitātes fonda bronzas mecenāts. Kopš 2009. gada ir atbalstījusi Latvijas Universitāti, ziedojot pētniecībai un mācību vides attīstībai.

Atsauces
--------

1. ↑  BALTA, Apdrošināšanas akciju sabiedrība Lursoft
2. ↑  «Apdrošināšanas sabiedrība BALTA». *periodika.lv*. Skatīts: 2022-10-21.
3. 1 2  «Apdrošināšanas sabiedrības "Latva" nosaukumu maina uz "Balta Dzīvība"». *Nozares* (latviešu). 2002-11-13. Skatīts: 2022-10-21.
4. ↑  «Par tirgus dalībnieku apvienošanos Lieta Nr.607/05/11/1 Par AS "SEB Latvijas Unibanka" un AAS "Balta Dzīvība" 17.06.2005. ziņojumu par apvienošanos». *LIKUMI.LV* (latviešu). Skatīts: 2022-10-21.
5. ↑  AAS Balta īpašnieku maiņa un uzņēmuma vēsture aa.lv, 07/02/2014
6. ↑  Nopērk Lietuvas apdrošināšanas sabiedrību Diena, 1998. gada 19. decembris
7. 1 2  "Balta" akciju kontrolpaketi iegādājusies Dānijas apdrošināšanas sabiedrība "Codan" LETA, 2001. gada 1. martā
8. ↑  «AAS "BALTA"». *www.fonds.lv*. Arhivēts no oriģināla, laiks: 2020-09-24. Skatīts: 2020-04-16.

Ārējās saites
-------------

* Oficiālā vietne